《碧城曲》
清代·文静玉

碧城十二阑干曲，梵字回文亚蛾绿。阑前多少晓妆人，雪艳花明都似玉。

绕砌三花玉树肥，翠鹂閒共彩鸾飞。池边清响锵瑶佩，花下灵香拂羽衣。

羽衣瑶佩纷妍妙，观香弄玉都年少。奏罢《霓裳》奏《绿腰》，上元回首嫣然笑。

琴会何如墨会佳，扶风绛帐有金钗。偶拈翠羽吟罗袜，閒谱金荃赋锦鞋。

群仙高会群芳宴，紫凤香毫铜雀砚。何人解赋晓仙谣，赋成亲写桃花片。

太白星精笔有神，芙蓉城主谪仙人。我来同倚阑干曲，不证兰因证蕙因。

作者简介：江苏苏州人，字湘霞。本高氏女，慕文淑之为人，因改姓文。钱塘陈文述妾。善画能诗，书学晋人。有《小停云馆诗钞》。